Na podlagi šestega odstavka 23. člena Zakona o cestah (Uradni list RS, št. 132/22 in 140/22 – ZSDH-1A, 29/23 in 78/23 – ZUNPEOVE) izdaja ministrica za infrastrukturo

**Pravilnik**

**o sofinanciranju pasivne protihrupne zaščite ob linijskih virih hrupa**

1. **člen**

**(vsebina)**

Ta pravilnik določa upravičence do sofinanciranja pasivne protihrupne zaščite, pogoje, predmet in delež sofinanciranja pasivne protihrupne zaščite glede na ocenjeno raven hrupa, ki ga povzroča linijski vir hrupa zaradi obratovanja ceste ter postopek za izvedbo sofinanciranja pasivne protihrupne zaščite.

1. **člen**

**(uporaba)**

1. Ta pravilnik se uporablja za sofinanciranje pasivne protihrupne zaščite varovanih prostorov v naseljenih stanovanjskih stavbah in stanovanjih ob obstoječih linijskih virih hrupa, kjer je zaradi obratovanja ceste na fasadah stavb ugotovljena čezmerna obremenitev s hrupom glede na rezultate zadnjega obratovalnega monitoringa hrupa.
2. Pasivna protihrupna zaščita se nanaša izključno na zagotavljanje ustrezne zvočne izolirnosti oken in balkonskih vrat na fasadah stavb, na katerih je ugotovljena čezmerna obremenitev s hrupom.
3. Z izvedbo ukrepov pasivne protihrupne zaščite skladno s tem pravilnikom se šteje, da je zagotovljena ustrezna zvočna zaščita stanovanjskih stavb in stanovanj pred hrupom, ki ga povzročajo linijski viri hrupa.
4. **člen**

**(pomen izrazov)**

1. Posamezni izrazi, uporabljeni v tem pravilniku, pomenijo:
2. pasivna protihrupna zaščita pomeni ukrepe za zmanjšanje hrupa v varovanih prostorih naseljenih stanovanjskih stavb in stanovanj, z izboljšanjem zvočne izolirnosti oken in balkonskih vrat na fasadah stavb, na katerih je ugotovljena čezmerna obremenitev s hrupom;
3. sofinanciranje za izvedbo pasivne protihrupne zaščite pomeni denarna sredstva, ki jih upravljavec ceste zagotovi upravičencu za kritje sorazmernega dela stroškov izvedbe ukrepov pasivne protihrupne zaščite;
4. varovani prostor v stanovanjski stavbi in stanovanju je varovani prostor v skladu s predpisom, ki ureja mejne vrednosti kazalcev hrupa v okolju. Za varovani prostor se štejejo npr. dnevna soba, spalnica, otroška soba, kabinet, jedilnica in bivalna kuhinja. Za varovani prostor se ne štejejo hodnik, kopalnica, sanitarije, shramba, kletni prostor, podstrešje, garaža, pralnica, kotlovnica, balkon, zimski vrt ter drugi prostori, v katerih se odvija dejavnost, ki je lahko povzročitelj oziroma vir hrupa;
5. s hrupom čezmerno obremenjene stavbe so stavbe, na katerih hrup na fasadah presega mejno vrednost kazalca hrupa 55 dB(A) v nočnem času, ki jo opredeljuje predpis o mejnih vrednostih kazalcev hrupa v okolju za vir hrupa cestnega prometa;
6. seznam čezmerno obremenjenih stavb je seznam stavb, ki ga izdela upravljavec na podlagi podatkov zadnjega obratovalnega monitoringa hrupa in je javno objavljen;
7. izpostavljeni deli fasad so tisti deli fasad s hrupom čezmerno obremenjenih stavb, na katerih hrup v najbližji imisijski točki presega 52 dB(A) v nočnem času;
8. naseljene stanovanjske stavbe in stanovanja so tiste stanovanjske stavbe in stanovanja, v katerih vsaj en posameznik stalno ali začasno prebiva skladno z zakonom, ki ureja prijavo prebivališča;
9. upravljavec je upravljavec linijskega vira hrupa, ki zaradi obratovanja ceste povzroča čezmerno obremenitev s hrupom v varovanih prostorih naseljenih stanovanjskih stavb in stanovanj;
10. upravičenec je fizična oseba, pravna oseba ali samostojni podjetnik posameznik, ki je lastnik stanovanjske stavbe oziroma stanovanja ali imetnik stavbne pravice, kateremu je v postopku za sofinanciranje ukrepov pasivne protihrupne zaščite z odločbo priznana pravica do sofinanciranja za izvedbo pasivne protihrupne zaščite;
11. prijavitelj je vsakokratni lastnik stanovanjske stavbe oziroma stanovanja, imetnik stavbne pravice ali njegov pooblaščenec, ki s prijavo na javni poziv izkaže interes za sofinanciranje pasivne protihrupne zaščite.
12. Drugi izrazi, uporabljeni v tem pravilniku, pomenijo enako kot izrazi, opredeljeni v predpisih, ki urejajo področje hrupa in graditve objektov.
13. **člen**

**(pogoji za sofinanciranje)**

1. Prijavitelj je upravičen do sofinanciranja za izvedbo pasivne protihrupne zaščite, če:

* je stanovanjska stavba ali stanovanje uvrščena na seznam čezmerno obremenjenih stavb;
* ima stanovanjska stavba ali stanovanje vsaj en varovani prostor z izpostavljenim delom fasade;
* je stanovanjska stavba ali stanovanje naseljeno;
* je bilo za stanovanjsko stavbo izdano gradbeno dovoljenje pred 27. 3. 1999 ali od 27. 3. 1999 dalje, če se je povprečni letni dnevni promet po izdaji gradbenega dovoljenja podvojil. Pri tem se upoštevajo podatki štetja prometa, ki ga opravlja Direkcija Republike Slovenije za infrastrukturo oziroma občina.

1. Prijavitelj ni upravičen do sofinanciranja za izvedbo pasivne protihrupne zaščite, če:

* niso izpolnjeni pogoji iz prejšnjega odstavka tega člena;
* se ugotovi, da ocenjena obremenitev s hrupom na podlagi zadnjega izvedenega obratovalnega monitoringa hrupa ne ustreza dejanskemu stanju in hrup na fasadah varovanih prostorov stavb, glede na dejansko lego ali obliko stavbe, ni čezmeren;
* na izpostavljenih delih fasad varovanih prostorov stanovanjskih stavb ali stanovanj ni oken ali balkonskih vrat;
* je bilo za stanovanjsko stavbo ali stanovanje v zadnjih 20 letih od dneva oddaje prijave za sofinanciranje pridobljeno sofinanciranje za izvedbo pasivne protihrupne zaščite ali drugo nadomestilo ali ukrep, ki je povezan z zaščito pred hrupom.

1. Prijavitelj ni upravičen do sofinanciranja za izvedbo pasivne protihrupne zaščite tudi v primeru, če je na cestni infrastrukturi v naslednjih petih letih predvidena izvedba posegov, ki bodo vplivali na zmanjšanje obremenitve s hrupom, kot so:

* izvedba aktivne protihrupne zaščite zaradi obratovanja vira hrupa;
* zmanjšanje obremenitve s hrupom zaradi preusmeritev prometa;
* rušitev stavbe zaradi načrtovanih novogradenj ali
* rekonstrukcija linijskih virov hrupa.

1. **člen**

**(predmet in delež sofinanciranja)**

1. Predmet sofinanciranja so okna in balkonska vrata na izpostavljenih delih fasad varovanih prostorov stavb ter drugi s tem povezani stroški, kot so zamenjava senčil, zamenjava notranjih polic, demontaža in montaža stavbnega pohištva, slikopleskarska dela in odvoz starega stavbnega pohištva.
2. Višina sofinanciranja se določi glede na obstoječe mere oken in balkonskih vrat ali mere po izvedbi, če se vgradijo elementi, ki so manjši od obstoječih.
3. Najvišja priznana nominalna vrednost sofinanciranja za izvedbo pasivne protihrupne zaščite, določena v tabeli Priloge 1, vključuje vse stroške iz prvega odstavka tega člena.
4. Glede na imisijske vrednosti hrupa v nočnem času na izpostavljenem delu fasade, znaša delež sofinanciranja za I. razred 50 odstotkov, za II., III. in IV. razred pa 60 odstotkov celotne vrednosti del izvedbe pasivne protihrupne zaščite. Najvišja nominalna višina sofinanciranja za posamezen razred in za posamezen material (PVC, les) je navedena v tabeli Priloge 1. Tabela določa najvišjo priznano nominalno vrednost sofinanciranja za izvedbo pasivne protihrupne zaščite in minimalno zahtevano zvočno izolirnost Rw in Rw+Ctr za posamezne imisijske razrede. Predviden ukrep mora izpolnjevati oba pogoja.
5. Minimalne zahteve, ki jih mora izpolnjevati fasadno stavbno pohištvo, so določene v Prilogi 2, ki je sestavni del tega pravilnika.
6. Če je delež stroškov izvedenega ukrepa nižji od najvišje priznane nominalne višine sofinanciranja, se sofinanciranje določi kot delež stroškov izvedenega ukrepa.
7. Za izpostavljene dele fasad čezmerno obremenjenih stavb, na katerih je hrup v najbližji imisijski točki med 52,1 in 55 dB(A) v nočnem času, se upošteva delež sofinanciranja, najvišja vrednost sofinanciranja in zahtevana zvočna izolirnost, ki velja za I. razred.
8. **člen**

**(javni poziv za sofinanciranje pasivne protihrupne zaščite)**

1. Z javnim pozivom za sofinanciranje pasivne protihrupne zaščite iz Priloge 3, ki je sestavni del tega pravilnika, upravljavec seznani lastnike s hrupom čezmerno obremenjenih stavb o možnosti sofinanciranja ukrepov pasivne protihrupne zaščite in jih povabi k oddaji prijav.
2. Z javnim pozivom se določi rok za zbiranje prijav za sofinanciranje pasivne protihrupne zaščite in pogoje, ki jih morajo upravičenci do sofinanciranja izpolnjevati.
3. Upravljavec objavi javni poziv v enem ali več imisijskih razredih. Glede na najvišje imisijske vrednosti hrupa na čezmerno obremenjeni stavbi so razredi naslednji:
   1. razred: od 55,1 dB(A) do 59,0 dB(A);
   2. razred: od 59,1 dB(A) do 62,0 dB (A);
   3. razred: od 62,1 dB(A) do 65,0 dB(A);
   4. razred: več kot 65 dB(A).
4. **člen**

**(predhodna poizvedba o imisijskih podatkih)**

1. Pred oddajo prijave za pridobitev sofinanciranja pasivne protihrupne zaščite prijavitelj od upravljavca predhodno pridobi podatke o imisijskih vrednostih stanovanjske stavbe ali stanovanja in tehnične zahteve za izvedbo zvočne zaščite (v nadaljnjem besedilu: podatke o zahtevani zvočni izolirnosti), ki so določeni v Prilogi 4, ki je sestavni del tega pravilnika.
2. Upravljavec na zahtevo prijavitelja iz prejšnjega odstavka prijavitelju posreduje:

* podatke o imisijskih vrednostih stanovanjske stavbe ali stanovanja (tabelarični in grafični prikaz, oboje po posameznih fasadah) in
* podatke o zahtevani zvočni izolirnosti.

1. Zahteva prijavitelja iz prvega odstavka tega člena predstavlja samo pridobivanje podatkov o stanovanjski stavbi ali stanovanju in ne pomeni oddaje prijave za sofinanciranje pasivne protihrupne zaščite.
2. Upravljavec lahko poleg podatkov iz drugega odstavka tega člena prijavitelju posreduje tudi podatke o predvideni izvedbi posegov na cestni infrastrukturi v naslednjih petih letih, ki bodo vplivali na zmanjšanje obremenitve s hrupom iz tretjega odstavka 4. člena tega pravilnika.
3. **člen**

**(pravila postopka)**

1. Upravljavec vodi postopek in odloča o pravici do sofinanciranja pasivne protihrupne zaščite skladno z določbami zakona, ki ureja splošni upravni postopek.
2. Upravljavec v skladu s tem pravilnikom opredeli pogoje za sofinanciranje protihrupne zaščite v javnem pozivu, ki ga objavi na svoji spletni strani.
3. **člen**

**(prijava za pridobitev sofinanciranja pasivne protihrupne zaščite)**

1. Prijavitelj se prijavi za sofinanciranje pasivne protihrupne zaščite v roku, določenem v javnem pozivu.
2. Prijava je določena v Prilogi 5, ki je sestavni del tega pravilnika, in vsebuje:
   * 1. podatke prijavitelja (ime in priimek; naslov; e-naslov; davčna številka; oznaka prijave);
     2. naslov in identifikacijsko oznako stanovanjske stavbe ali stanovanja;
     3. leto izgradnje;
     4. podatke o gradbenem ali uporabnem dovoljenju;
     5. podatek o naseljenosti stanovanjske stavbe ali stanovanja;
     6. predračun izvajalca pasivne protihrupne zaščite;
     7. izjavo izvajalca pasivne protihrupne zaščite o ustrezni zvočni izolirnosti vgrajenih oken oziroma balkonskih vrat;
     8. tloris etaž z oznakami fasad, lokacijami oken oziroma balkonskih vrat z navedbo namenske rabe prostorov;
     9. fotografije obstoječega stavbnega pohištva pred izvedbo pasivne protihrupne zaščite, z označenimi pozicijami oken oziroma balkonskih vrat;
     10. fotografije stanja stavbnega pohištva po izvedbi pasivne protihrupne zaščite, z označenimi pozicijami oken oziroma balkonskih vrat;
3. Predračun izvajalca pasivne protihrupne zaščite, tloris etaž ter fotografije stanja pred in po izvedbi pasivne protihrupne zaščite morajo biti pripravljeni tako, da je iz njih mogoče ugotoviti ceno, lokacijo ter stanje pred in po izvedbi pasivne protihrupne zaščite za vsako vgrajeno okno oziroma balkonska vrata na vsakem izpostavljenem delu fasade.

1. Prijavitelj poda prijavo za pridobitev sofinanciranja pasivne protihrupne zaščite na obrazcu, ki bo objavljen v vsakokratnem javnem pozivu za sofinanciranje pasivne protihrupne zaščite. Prijava vsebuje tudi izjavo prijavitelja, da so vsi v prijavi navedeni podatki resnični, da soglaša z ogledom izvedenih pasivnih protihrupnih ukrepov ter da v zadnjih 20 letih od oddaje prijave ni prejel sofinanciranja za izvedbo pasivnih protihrupnih ukrepov ali kakšno drugo nadomestilo ali ukrep, povezan z zaščito pred hrupom.
2. **člen**

**(postopek izdaje odločbe)**

1. Upravljavec preveri popolnost in pravočasnost prijave na javni poziv.
2. Upravljavec prijavi ugodi, če so izpolnjeni pogoji iz prvega odstavka 4. člena tega pravilnika. V odločbi, s katero se prijavi ugodi, upravljavec določi tudi višino sofinanciranja in rok izplačila.
3. Upravljavec prijavo zavrne, če je podan kateri od razlogov iz drugega ali tretjega odstavka 4. člena tega pravilnika.
4. **člen**

**(pritožba in sodno varstvo)**

1. Zoper odločbo, s katero je upravljavec odločil o prijavi za sofinanciranje ali sklep, s katerim je upravljavec prijavo zavrgel, ima prijavitelj pravico podati pritožbo, o kateri odloča ministrstvo, pristojno za promet.
2. Zoper odločbo ministrstva, pristojnega za promet, sme prijavitelj, ki se z odločitvijo ne strinja, sprožiti upravni spor.
3. **člen**

**(zagotavljanje sredstev za sofinanciranje pasivnih protihrupnih ukrepov)**

Sredstva za sofinanciranje pasivne protihrupne zaščite zagotavlja upravljavec, ki ima za ta namen zagotovljena sredstva v proračunu Republike Slovenije oziroma v proračunu samoupravne lokalne skupnosti ali za ta namen zagotovljena lastna sredstva.

KONČNI DOLOČBI

1. **člen**

Upravljavec v skladu s tem pravilnikom opredeli pogoje za sofinanciranje protihrupne zaščite in vzpostavi sistem za vodenje postopkov sofinanciranja pasivne protihrupne zaščite v roku šestih mesecev od začetka veljavnosti tega pravilnika.

1. **člen**

**(začetek veljavnosti)**

Ta pravilnik začne veljati petnajsti dan po objavi v Uradnem listu Republike Slovenije.

**PRILOGA 1**

**Delež sofinanciranja, najvišja vrednost sofinanciranja in zahtevana zvočna izolirnost**

|  |  |  |  |  |  |
| --- | --- | --- | --- | --- | --- |
| Vrednost hrupa v nočnem času v imisijski točki izpostavljenega dela fasade, ki je najbližja oknu ali balkonskim vratom | Najvišja priznana nominalna vrednost sofinanciranja  [EUR/m2] | | Najvišji delež sofinanciranja [%] | Minimalna zvočna izolirnost okna | |
| PVC | Les | [Rw] | [Rw+Ctr] |
| I. razred:  od 55,1 dB(A) do 59,0 dB(A) | 190 | 325 | 50 | ≥ 36 dB | ≥ 31 dB |
| II. razred:  od 59,1 dB(A) do 62,0 dB(A) | 240 | 402 | 60 | ≥ 38 dB | ≥ 32 dB |
| III. razred:  od 62,1 dB(A) do 65,0 dB(A) | 240 | 402 | 60 | ≥ 38 dB | ≥ 32 dB |
| IV. razred:  več kot 65 dB(A) | 276 | 438 | 60 | ≥ 42 dB | ≥ 34 dB |

**PRILOGA 2**

**Minimalne zahteve, ki jih mora izpolnjevati fasadno stavbno pohištvo**

Stavbno pohištvo, ki se vgrajuje z namenom izvedbe pasivne protihrupne zaščite mora izpolnjevati minimalne zahteve:

**1. Ustrezna zvočna izolirnost skladna z zahtevami, ki jih posreduje upravljavec v okviru predhodne poizvedbe o imisijskih podatkih.**

**2. Toplotna prevodnost**

(predpis: Pravilnik o učinkoviti rabi energije v stavbah (Ur. l. RS, št. 52/10, 61/17 – GZ in 199/21 – GZ-1) s pripadajočo Tehnično smernico TSG-1-004:2010)

Stavbno pohištvo mora izpolnjevati naslednje zahteve:

* Vertikalna okna ali balkonska vrata in greti zimski vrtovi iz lesa ali umetnih mas Uw ≤ 1,30 W/(m2·K),
* Vertikalna okna ali balkonska vrata in greti zimski vrtovi iz kovin Uw ≤ 1,60 W/(m2·K),
* Strešna okna, steklene strehe Uw ≤ 1,40 W/(m2·K),
* Vhodna vrata (z neposrednim vhodom v bivalni prostor) Uw ≤ 1,60 W/(m2·K).

**3. Prepustnost stekla za dnevno svetlobo**

(predpis: Pravilnik o učinkoviti rabi energije v stavbah (Ur. l. RS, št. 52/10, 61/17 – GZ in 199/21 – GZ-1)) s pripadajočo Tehnično smernico TSG-1-004:2010)

Stavbno pohištvo mora izpolnjevati naslednje zahteve:

Prepustnost stekla za dnevno svetlobo pri okenskih in strešnih odprtinah v > 0,5.

**4. Vodotesnost**

(predpis: Pravilnik o zaščiti stavb pred vlago (Ur. l. RS, št. 29/04, 61/17 – GZ in 199/21 – GZ-1)

Stavbno pohištvo mora po standard SIST EN 12208 izpolnjevati zahteve:

* okna ter vhodna in balkonska vrata, vgrajena v pritličje ali prvo nadstropje stavbe, morajo ustrezati razredu 4A,
* okna ter vhodna in balkonska vrata, vgrajena v drugo ali tretje nadstropje stavbe, morajo ustrezati razredu 7A,
* okna ter vhodna in balkonska vrata, vgrajena v četrto ali višje nadstropje stavbe, morajo ustrezati razredu 9A.

Vodotesnost stavbnega pohištva se določi z meritvami po standard SIST EN 1027.

**5. Zrakotesnost**

(predpis: Pravilnik o učinkoviti rabi energije v stavbah (Ur.l. RS, št. 52/10, 61/17 – GZ in 199/21 – GZ-1) s pripadajočo Tehnično smernico TSG-1-004:2010)

Stavbno pohištvo mora izpolnjevati naslednje zahteve:

* stavbno pohištvo, vgrajeno v eno- ali dvoetažne stavbe min. razred 2,
* stavbno pohištvo vgrajeno v tri-ali večnadstropne stavbe min. razred 3.

Razredi zrakotestnosti morajo biti določeni po SIST EN 12207.

**6. Garancija**

Stavbo pohištvo imeti vsaj 10 letno garancijo na tesnjenje stekel in obstojnost okenskih okvirjev ter 5-letno garancijo na funkcionalnost okenskih elementov (okovja, senčila …).

**PRILOGA 3**

**Obrazec za predhodno poizvedbo o imisijskih podatkih**

|  |  |
| --- | --- |
| Javni poziv | *< upravljavec navede naslov in številko javnega poziva za pridobitev sofinanciranja za pasivne protihrupne ukrepe>* |
| Datum javnega poziva | *< datum javnega poziva >* |
| Zaporedna številka stanovanjske stavbe z objavljenega seznama | ……………………………………………………… |
|  |  |
| **Podatki o lastniku** | |
| Ime in priimek | ……………………………………………………… |
| Naslov:  (ulica, hišna številka, poštna številka, ime pošte) | ……………………………………………………… |
| **Podatki o prijavitelju, če ni lastnik[[1]](#footnote-1)** | |
| Ime in priimek | ……………………………………………………… |
| Naslov:  (ulica, hišna številka, poštna številka, ime pošte) | ……………………………………………………… |
| **Kontaktni podatki** | |
| Telefonska številka | ……………………………………………………… |
| Elektronski naslov (E-mail): | ……………………………………………………… |
|  |  |
| **Podatki o stanovanjski stavbi ali stanovanju za katero se pridobiva sofinanciranje** | |
| Naslov  (ulica, hišna številka, poštna številka, ime pošte) | ……………………………………………………… |
| Katastrska občina in parcelna številka: | ……………………………………………………… |
| Leto izgradnje stanovanjske stavbe (podatek iz evidence GURS) | ……………………………………………………… |
| Gradbeno ali uporabno dovoljenje  (številka, datum izdaje) | ……………………………………………………… |
| Naseljenost stavbe (DA/NE) | ……………………………………………………… |

|  |  |
| --- | --- |
| Podpis lastnika: | …………………………………… |
| Podpis prijavitelja (če ni lastnik) | …………………………………… |

Kraj in datum: ……………………………………

Priloge:

* Pooblastilo lastnika, če prijave ne vlaga lastnik stavbe,
* Gradbeno ali uporabno dovoljenje,
* Potrdilo o naseljenosti stavbe (vloga za izdajo potrdila o stalnem ali začasnem prebivališču je dosegljiva na portalu e-uprava),
* Fotografije fasad z označenimi legami oken in balkonskih vrat (z navedbo namenske rabe prostorov), za katere želi prijavitelj v naslednji fazi pridobiti sredstva za sofinanciranje pasivne protihrupne zaščite.

**PRILOGA 4**

**Podatki o imisijskih vrednostih in o zahtevani zvočni izolirnosti ter pogoji za izvedbo pasivne protihrupne zaščite**

Podatki za stavbo/stanovanje na osnovi javno dostopnih evidenc in rezultatov obratovalnega monitoringa:

|  |  |
| --- | --- |
| Naslov: | ………………………………………………………………………………………. |
| Občina: | ………………………………………………………………………………………. |
| Naselje: | ………………………………………………………………………………………. |
| Katastrska občina: | ………………………………………………………………………………………. |
| Parcela: | ………………………………………………………………………………………. |
| SID[[2]](#footnote-2): | ………………………………………………………………………………………. |
| Dejanska raba REN[[3]](#footnote-3): | Stanovanjska |

|  |  |
| --- | --- |
| Odsek ceste ID: | ………………………………………………………………………………………. |
| Ime odseka | ………………………………………………………………………………………. |
| Kategorija: | ………………………………………………………………………………………. |
| Cesta | ………………………………………………………………………………………. |
| PLDP (podatek zadnjega obratovalnega monitoringa) | ……………………………………………………………………………………… |

**Primer posredovanja podatkov o imisijskih vrednostih in s tem povezanimi zahtevami za zvočno zaščito, ter deležu sofinanciranja izvedbe pasivne protihrupne zaščite**

Največje imisijske vrednost na posameznih fasadah, v najbolj obremenjeni etaži, za nočno obdobje

|  |  |  |  |  |
| --- | --- | --- | --- | --- |
| Fasade | LE,max,noč  [dBA] | Kategorija  (Tabela 1 pravilnika) | Delež sofinanciranja | Min. zahtevana zvočna zaščita Rw,steklo |
| a | 65,4 | III. | 60 % | 42 |
| b | 57,4 | I. | 50 % | 36 |
| c | < MV | - | - | - |
| d | 59,3 | II. | 60 % | 38 |
| …. | - | - | - | - |

**Na grafični način podan prikaz obremenitev s hrupom po fasadah glede na položaj ceste**

Cesta

a

d

b

c

|  |  |
| --- | --- |
|  | Kategorija III., delež sofinanciranja v deležu 60% |
|  | Kategorija II., delež sofinanciranja v deležu 60% |
|  | Kategorija I., delež sofinanciranja v deležu 50% |
|  | Mejne vrednosti hrupa niso presežene, delež sofinanciranja v deležu 0% |

Pojasnilo:

V nočnem obdobju so čezmerno obremenjene fasade "a", "b" in "d", na ostalih fasadah (fasada »c«) hrup ne presega mejnih vrednosti (MV) za III. stopnjo varstva pred hrupom v nočnem času.

V kolikor se na teh fasadah nahaja fasadno stavbno pohištvo, lahko upravičenec ob izpolnjevanju pogojev pravilnika pridobi sofinanciranje.

Datum:

**PRILOGA 5**

**Prijava za pridobitev sofinanciranja za pasivno protihrupno zaščito**

* 1. **Podatki o lastniku in prijavitelju[[4]](#footnote-4)**

|  |  |  |  |
| --- | --- | --- | --- |
| Javni poziv | *< upravljavec navede naslov in številko javnega poziva za pridobitev sofinanciranja za pasivne protihrupne ukrepe>* | | |
| Datum javnega poziva | *< datum javnega poziva >* | | |
|  |  | | |
| Pasivni protihrupni ukrepi na stavbi | Bodo izvedeni |  | Ustrezno izpolniti |
| So že izvedeni |  |
|  |  | | |
| Lastnik stavbe:  (Ime in priimek) | ……………………………………………………………………………………….. | | |
| Naslov prijavitelja  (ulica, HŠ, poštna številka, ime pošte, država) | ………………………………………………………………………………………… | | |
| Telefonska številka | ………………………………………………………………………………………… | | |
| E-mail: | ………………………………………………………………………………………… | | |
|  |  | | |
| Prijavitelj:  (Ime in priimek) | ………………………………………………………………………………………… | | |
| Naslov prijavitelja  (ulica, hišna številka, poštna številka, ime pošte, država) | ………………………………………………………………………………………… | | |
| Telefonska številka | ………………………………………………………………………………………… | | |
| E-mail: | ………………………………………………………………………………………… | | |
| * 1. **Podatki o stanovanjski stavbi/stanovanju** | | | |
| Naslov (Ulica, HŠ, poštna številka, ime pošte) | ………………………………………………………………………………………… | | |
| Parcelna številka: | ………………………………………………………………………………………… | | |
| Katastrska občina. | ………………………………………………………………………………………… | | |
| Gradbeno dovoljenje  (številka, datum izdaje) | ………………………………………………………………………………………… | | |
| Naseljenost stavbe (DA/NE) | ………………………………………………………………………………………… | | |

* 1. **Izjava**

S podpisom Prijave za pridobitev sofinanciranja za pasivno protihrupno zaščito prijavitelj izrecno izjavlja, da:

1. so vsi navedeni podatki resnični,
2. bo dopustil kontrolo izvedenih pasivnih protihrupnih ukrepov,
3. v zadnjih 20 letih od oddaje vloge ni prejel sofinanciranja za izvedbo pasivnih protihrupnih ukrepov ali kakšnega drugega nadomestila povezanega z zaščito pred hrupom.
   1. **Obvezne priloge:**
4. Kopija dokumentacije s podatki o imisijskih vrednostih stanovanjske stavbe ali stanovanja in s podatki o zahtevani zvočni izolirnosti, ki jo je prijavitelj prejel s strani upravljavca v fazi predhodne poizvedbe o imisijskih podatkih;
5. Tlorisi etaž z navedbo namenske rabe prostorov in oznakami fasad, lokacijami oken oz. balkonskih vrat ki so predmet vloge za sofinanciranje. Okna in balkonska vrata morajo biti enoznačno označena na način, da je zagotovljena sledljivost s postavkami računa.
6. Fotografije vgrajenega fasadnega stavbnega pohištva, ki je bilo predmet zamenjave, z označenimi pozicijami oken in balkonskih vrat, ki so predmet vloge za sofinanciranje.
7. Fotografije končnega stanja po izvedbi z označenimi pozicijami oken in balkonskih vrat, ki so predmet vloge za sofinanciranje.
8. Račun izvajalca pasivne protihrupne zaščite skladen z navodili iz javnega poziva.
9. Priloga računu z ustreznimi oznakami in sklici na posamezne pozicije oken in balkonskih vrat, pri čemer mora biti razviden podatek o zvočni izolirnosti vgrajenih oken oz. balkonskih vrat.
10. Izjava izvajalca pasivnih protihrupnih ukrepov, da je dela izvedel v predpisani kvaliteti in da vgrajena okna oz. balkonska vrata ustrezajo zahtevam iz Priloge 4. Opomba: Izjava je lahko tudi v sklopu računa. Izjavi morajo biti priložena ustrezna dokazila (izjave o lastnostih, ipd.).

|  |  |
| --- | --- |
| Podpis lastnika: …………………………………………….  Podpis prijavitelja: ……………………………………………  Kraj in datum: ……………………………… |  |

|  |
| --- |
| **OBRAZLOŽITEV ČLENOV** |
| **K 1. členu:**  Ta člen ureja vsebino pravilnika, ki se nanaša na določitev upravičencev do sofinanciranja pasivne protihrupne zaščite, postopek pridobitve in izvedbe sofinanciranja pasivne protihrupne zaščite ter delež sofinanciranja glede na ocenjeno raven hrupa, ki ga povzroča linijski vir hrupa zaradi obratovanja javne ceste. |
| **K 2. členu:**  Namen uporabe tega pravilnika je v sofinanciranju ukrepov pasivne protihrupne zaščite varovanih prostorov v naseljenih stanovanjskih stavbah in stanovanjih, kjer je zaradi bližine linijskih virov hrupa ugotovljena čezmerna obremenitev s hrupom. Ukrepi pasivne protihrupne zaščite se nanašajo izključno na zagotavljanje ustreznega stavbnega pohištva (okna in zunanja balkonska vrata), ki se vgrajuje z namenom zagotavljanja ustrezne zvočne izolirnosti. Stavbno pohištvo, ki se vgrajuje z namenom pasivne protihrupne zaščite, mora izpolnjevati zahtevano zvočno izolirnost in izpolnjevati minimalne zahtevane lastnosti, v skladu s predpisom ali harmoniziranim standardom za gradbene proizvode SIST EN 14351-1:2006+A2:2016. |
| **K 3. členu:**  Ta člen ureja pomen posameznih izrazov, ki so uporabljeni v tem pravilniku. Večina izrazov je povzetih iz že veljavnih predpisov, ki urejajo področje varstva pred hrupom in so za potrebe tega pravilnika tudi dodatno pojasnjeni.  V prvi točki je definiran pojem pasivne protihrupne zaščite, ki pomeni izboljšanje zvočne izolirnosti obstoječih oken in balkonskih vrat. Pravilnik o zaščiti pred hrupom v stavbah (Uradni list RS, št. 10/12, 61/17 – GZ in 199/21 – GZ-1) v pripadajoči smernici TSG-1-005:2012 Zaščita pred hrupom v stavbah, določa mejne ravni notranjega hrupa, ki morajo biti glede na zunanjo obremenitev s hrupom dosežene v notranjih prostorih stavb. Za stanovanjske prostore so določene naslednje mejne vrednosti hrupa (Ldan = 35 dB(A), Lveč = 33 dB(A) in Lnoč = 30 dB(A)). Glede na mejne vrednosti so v pravilniku določene zvočne izolirnosti zunanjega stavbenega pohištva, ki pri določenih zunanjih ravneh hrupa zagotavljajo zadostno zvočno zaščito varovanih prostorov.  V tretji točki so opredeljeni prostori, ki se uvrščajo med varovane prostore ter drugi prostori, ki med varovane ne sodijo. Opredelitev je pripravljena na podlagi določila omenjenega Pravilnika o zaščiti pred hrupom v stavbah, ki izraz varovan prostor definira kot prostor, v katerem se ljudje zadržujejo pogosto in daljši čas.  V četrti točki je pojasnjeno, da se lahko pridobi sofinanciranje zgolj za tiste stavbe, za katere je bilo v okviru aktualnega obratovalnega monitoringa ugotovljeno, da so pred najbolj izpostavljeno fasado presežene mejne vrednosti kazalcev hrupa, ki ga povzroča obratovanje linijskega vira hrupa za 3. stopnjo varstva pred hrupom. Vrednosti so določene v Uredbi o mejnih vrednostih kazalcev hrupa v okolju (Uradni list RS, št. 43/18, 59/19 in 44/22 – ZVO-2) v Prilogi 1, preglednica 3, območje III. Izvajanje aktivnosti v zvezi s sofinanciranjem pasivne protihrupne zaščite na podlagi III. stopnje varstva pred hrupom izhaja iz četrtega odstavka 3. člena omenjene Uredbe, ki določa, da mora območje IV. stopnje varstva pred hrupom, kamor uvrščamo območje linijskih virov hrupa, obkrožati območje III. stopnje pred hrupom v predpisani oddaljenosti. Iz obratovalnega monitoringa izhaja, da so v tem območju zajete vse stavbe, ki so čezmerno obremenjene zaradi obratovanja predmetnega linijskega vira hrupa. Prav tako pri ravneh zunanjega hrupa nižjih od mejne vrednosti Lnoč = 55 dB(A), pri običajnih oknih ni pričakovati preseganj dovoljenih vrednosti v notranjih prostorih, zato izvajanje ukrepov pri nižjih ravneh ni smiselno.  Seznam čezmerno obremenjenih stavb iz pete točke pomeni seznam, ki ga upravljavec izdela na podlagi podatkov zadnjega obratovalnega monitoringa hrupa in je javno objavljen.  Izpostavljeni deli fasad stavb, ki so čezmerno obremenjene s hrupom, so tisti deli fasad, na kateri hrup v najbližji imisijski točki presega 52 dB(A) v nočnem času.  V sedmi točki so opredeljene naseljene stanovanjske stavbe in stanovanja, in sicer kot stanovanjske stavbe in stanovanja, v katerih vsaj en posameznik stalno ali začasno prebiva v skladu z zakonom, ki ureja prijavo prebivališča.  V osmi točki je opredeljen pojem upravljavca. Za upravljavca se šteje upravljavec ceste kot linijskega vira hrupa, ki zaradi njenega obratovanja povzroča čezmerno obremenitev s hrupom varovanih prostorov naseljenih stanovanjskih stavb oziroma stanovanj.  V deveti točki je definiran pojem upravičenca do sofinanciranja, ki je izključno lastnik stavbe oziroma stanovanja in izpolnjuje vse pogoje za dodelitev sofinanciranja.  V deseti točki je definiran pojem prijavitelja, ki je lahko lastnik stavbe oziroma stanovanja ali njegov pooblaščenec, ki izkaže interes za pridobitev sredstev sofinanciranja za izvedbo pasivne protihrupne zaščite. |
| **K 4. členu:**  V prvem odstavku so opredeljeni pogoji za sofinanciranje, na podlagi katerih lahko upravičenec zaprosi za sofinanciranje za izvedbo pasivne protihrupne zaščite. K oddaji prijave za sofinanciranje so upravičeni samo lastniki stavb oziroma stanovanj, ki bodo navedeni na seznamu stavb, ki bo objavljen v okviru javnega poziva za sofinanciranje pasivne protihrupne zaščite. Seznam bo pripravljen na podlagi ocenjenih imisijskih vrednosti obremenitve s hrupom v nočnem času, na najbolj izpostavljeni fasadi stanovanjskih stavb, ki bodo pridobljene na podlagi vsakokratnega obratovalnega monitoringa hrupa. Pogoj naseljenosti stavbe oziroma stanovanja mora upravičenec izkazati z ustreznim potrdilom o stalnem ali začasnem prebivališču.  Na seznam čezmerno obremenjenih stavb se uvrščajo stavbe, za katere je bilo gradbeno dovoljenje izdano pred 27. 3. 1999 (začetek veljavnosti Pravilnika o zvočni zaščiti stavb (Ur. l. RS, št. 14/99, 110/02 – ZGO-1 in 10/12), ki ga je nadomestil Pravilnik o zaščiti pred hrupom v stavbah (Ur. l. RS, št. 10/12, 61/17 – GZ in 199/21 – GZ-1). S predpisom iz leta 1999 je namreč že bilo zahtevano, da mora biti zvočna izolirnost zunanjih konstrukcij stavbe dovolj velika, da hrup v bivalnih in delovnih prostorih ne presega mejnih vrednosti ravni hrupa v prostoru, kar mora izhajati iz projektne dokumentacije za gradnjo, zato se šteje, da so novejše stavbe ustrezno zvočno izolirane. Hkrati se dopušča možnost, da so do subvencije upravičene tudi stavbe z izdanim gradbenim dovoljenjem kasnejšega datuma, če se je povprečni letni dnevni promet na cesti, ki je obravnavan vir hrupa, v zadnjih 20 letih podvojil. Tolikšno povečanje prometnih obremenitev glede na izkušnje izvedenih strokovnih podlag za načrtovanje ukrepov protihrupne zaščite pomeni povečanje emisij hrupa za približno 3 dB, kar je hkrati tudi najmanjša sprememba jakosti zvoka, ki jo lahko zazna večina ljudi.  Sofinanciranje se lahko dodeli le za stavbe, za katere v zadnjih 20 letih ni bila izvedena pasivna protihrupna zaščita v okviru drugih projektov oziroma zanje še niso bila s tem namenom pridobljena sredstva s strani upravljavca vira hrupa. V projektih pasivne protihrupne zaščite se pri načrtovanju ukrepov praviloma upošteva 20 letna planska doba, v kateri izvedeni ukrepi nudijo ustrezno protihrupno zaščito. Upravljavec v prijavi navedene podatke preveri v dostopnih bazah podatkov in pregledovalnikih.  V tretjem odstavku je predvideno, da se sofinanciranje prav tako ne bo izvedlo pri stavbah na območjih, kjer bo upravljavec ugotovil, da so tam predvideni infrastrukturni ukrepi, ki bi v naslednjih petih letih od vsakokratnega javnega poziva lahko pomembno vplivali na zmanjšanje emisij hrupa na obravnavani cesti. |
| **K 5. členu:**  Predmet sofinanciranja je stavbno pohištvo, in sicer okna in balkonska vrata na izpostavljenih delih fasad čezmerno obremenjenih stavb, v obstoječih merah, vključno s stroški demontaže, montaže in drugimi s tem povezanimi stroški.  Delež sofinanciranja je opredeljen glede na predhodno ugotovljene imisijske ravni hrupa na posamezni čezmerno obremenjeni fasadi stavbe. Delež sofinanciranja za I. imisijski razred je omejen na 50 odstotni delež celotne investicije v pasivno protihrupno zaščito, za II., III. in IV. imisijski razred pa na 60 odstotni delež. Pri določanju višine subvencije se upoštevata dva pogoja, in sicer da delež sofinanciranja lahko npr. znaša največ 50 odstotkov investicije pasivne protihrupne zaščite, ob tem pa sofinanciranje ne sme presegati navedenih najvišjih priznanih vrednosti investicije v EUR/m2.  Vrednost sofinanciranja v določenem deležu je predvidena na podlagi dejstva, da se z izvedbo pasivne zaščite izboljša tudi toplotna izolativnost stavbe in druge lastnosti zunanjega stavbnega pohištva, ki niso predmet sofinanciranja. Hkrati lahko upravičenci pridobijo tudi sredstva Eko sklada, ki znašajo do 20 % investicije, vendar ne več kot 150 EUR/m2 zamenjanih oken (Javni poziv 74SUB-OB19 Nepovratne finančne spodbude občanom za nove naložbe rabe obnovljivih virov energije in večje energijske učinkovitosti stanovanjskih stavb (Ur. l. RS, št. 36/19, 108/20, 184/20, 51/21, 100/21, 202/21 in 26/22)). Prav tako se pričakuje, da se lastniki v 20–letnem obdobju sami odločijo za zamenjavo oken zaradi njihove dotrajanosti. |
| **K 6. členu:**  V postopku za pridobitev sofinanciranja pasivne protihrupne zaščite je predvidenih več faz. V prvi fazi je predvidena objava javnega poziva za zbiranje prijav lastnikov stavb glede na seznam stanovanjskih stavb, ki ga oblikuje upravljavec. Potencialne upravičence za sofinanciranje pasivne protihrupne zaščite upravljavec linijskega vira hrupa (za državne ceste DRSI ali DARS, za občinske ceste občina) seznani z javnim pozivom in jih povabi k oddaji prijav v določenem roku.  V tretjem odstavku so opredeljeni štirje imisijski razredi preseganja imisijskih vrednosti hrupa v nočnem času. Ti so bili določeni na podlagi analiz zadnjega obratovalnega monitoringa hrupa za ceste z več kot enim milijonom prevozov vozil v letu 2016, ki so v upravljanju DRSI. |
| **K 7. členu:**  V tem členu je opredeljen postopek poizvedbe prijavitelja o podatkih o zahtevani zvočni izolirnosti stanovanjske stavbe ali stanovanja. Na podlagi zahteve prijavitelja upravljavec posreduje podatke o imisijskih vrednostih stanovanjske stavbe ali stanovanja ter tehnične zahteve za izvedbo zvočne zaščite.  S poizvedbami pridobi upravljavec informacijo o predvidenem obsegu zainteresiranih potencialnih upravičencev do sofinanciranja. |
| **K 8. členu:**  Ta člen določa, katera postopkovna pravila se za vodenje postopka sofinanciranja pasivne protihrupne zaščite uporabijo. Postopek vodi upravljavec vira hrupa v skladu s pravili postopka, kot jih ureja zakon o splošnem upravnem postopku. |
| **K 9. členu:**  Prijava (vloga) za sofinanciranje se pripravi na predpisanem obrazcu, ki je del vsakokratnega javnega poziva, h kateri se priložijo tudi vsa zahtevana dokazila. Upravljavec preveri ustreznost podatkov ter skladno s tem pripravi odločbo o sofinanciranju. Odločba o odobritvi sofinanciranja se lahko izda šele, ko je vloga popolna, to je, ko so izpolnjene vse zahteve pravilnika. |
| **K 10. členu:**  V postopku izdaje odločbe se ugotavlja, ali je vloga pravočasna, popolna ter je ugotovljeno dejansko stanje v konkretni zadevi skladno z dejstvi in okoliščinami, ki jih materialni predpis določa kot pogoj za dodelitev pravice.  Zaključek upravnega postopka rezultira v posamičnem konkretnem upravnem aktu (upravni odločbi), s katero pristojni organ odloči o pravici posameznika ali pravne osebe v konkretni upravni zadevi. |
| **K 11. členu:**  V tem členu so opisani pogoji, pod katerimi mora biti pripravljena pritožba v primeru, da lastnik stavbe kljub nasprotujoči ugotovitvi upravljavca vira hrupa meni, da je do subvencije upravičen. Obseg ukrepov pasivne protihrupne zaščite se določa skladno z ugotovljeno čezmerno obremenjenostjo s hrupom, na podlagi ocenjenih imisij hrupa na čezmerno obremenjenih fasadah in etažah posamezne stavbe. |
| **K 12. členu:**  Ta člen določa vir sredstev za sofinanciranje pasivne protihrupne zaščite. Sredstva za sofinanciranje zagotavlja upravljavec, ki ima za ta namen zagotovljena sredstva v proračunu Republike Slovenije oziroma v proračunu samoupravne lokalne skupnosti ali za ta namen zagotovljena lastna sredstva. |
| **K 13. in 14. členu:**  13. člen določa, da upravljavec opredeli pogoje za sofinanciranje protihrupne zaščite in vzpostavi sistem za vodenje postopkov sofinanciranja pasivne protihrupne zaščite v roku šestih mesecev od začetka veljavnosti tega pravilnika.  V 14. členu je določen vacatio legis in začetek veljavnosti. |

1. Podatki se posredujejo v primeru, da je lastnik stanovanjske stavbe ali stanovanja za postopek pridobitve sofinanciranja pooblastil drugo osebo, da v njegovem imenu izvede vse za pridobitev sofinanciranja potrebne upravne postopke, za kar predloži ustrezno pooblastilo. [↑](#footnote-ref-1)
2. SID – enolična identifikacijska številka za vsako stavbo v katastru stavb (GURS). Preko njega so povezane praktično vse javno dostopne baze podatkov [↑](#footnote-ref-2)
3. REN – register nepremičnin v RS v domeni GURS. Iz njega je med drugim razvidna tudi namenska raba stavba ali njenega dela [↑](#footnote-ref-3)
4. Če sta lastnik in vlagatelj ista oseba, se navede samo podatke lastnika, sicer je potrebno predložiti pooblastilo lastnika vlagatelju, da v njegovem imenu izvede vse za pridobitev sofinanciranja potrebne upravne postopke [↑](#footnote-ref-4)